דוראנט סידר לווריירס ניצחון על הניקס, יוסטון ממשיכה להפסיד - וואלה! ספורט
מערכת וואלה! ספורט יום שבת, 27 באוקטובר 2018, 07:45
סידר ניצחון עם רבע רביעי ענק. קווין דוראנט עם סטף קרי (צילום: AP)
14 קבוצות NBA שיחקו הלילה (בין שישי לשבת) כשבמוקד האלופה גולדן סטייט ווריירס השיגה 100:128 בחוץ על ניו יורק ניקס הודות ל-41 נקודות של קווין דוראנט ועלתה למאזן של 1:5. טורונטו, מילווקי וניו אורלינס שמרו על מאזן מושלם ויוסטון ירדה למאזן של 4:1 עם הפסד ביתי 133:113 ללוס אנג'לס קליפרס והמשיכה את פתיחת העונה הרעה שלה.
ניו יורק ניקס (5:1) - גולדן סטייט ווריירס (1:5) 128:100
יוסטון רוקטס (4:1) - לוס אנג'לס קליפרס (2:3) 133:113
מינסוטה טימברוולבס (4:2) - מילווקי באקס (0:5) 125:95
טורונטו ראפטורס (0:6) - דאלאס מאבריקס (3:2) 107:116
ניו אורלינס פליקנס (0:4) - ברוקלין נטס (3:2) 115:117
שארלוט הורנטס (3:3) - שיקגו בולס (4:1) 106:135
סקרמנטו קינגס (3:3) - וושינגטון וויזארדס (4:1) 112:116
קיי.די. להט במדיסון סקוור גארדן
ניו יורק ניקס - גולדן סטייט ווריירס 128:100
האלופה לא ליקקה דבש בתפוח הגדול ונכנסה לרבע הרביעי בפיגור, אך אז 20,000 הצופים שהגיעו למדיסון סקוור גארדן צפו במופע של איש אחד: קווין דוראנט, שסיים עם 41 נקודות ו-9 ריבאונדים, וקלע 25 נקודות ברבע הרביעי כדי לסדר לקבוצתו ניצחון שלישי ברציפות. הניקס עוד היו בעניינים עד לרבע המכריע וטים הרדווי ג'וניור הוביל אותם עם 24 נקודות, אבל ברבע האחרון הניקס קלעו 16 נקודות בלבד אל מול הפגזה של 47 של האלופה, שהחליטה לתת פוש ולהבטיח את הניצחון. אחרי המופע במשחק הקודם נגד וושינגטון, סטפן קרי הסתפק הפעם 'רק' ב-29 נקודות.
מונטרזל הארל חגג על האקסית מטקסס
יוסטון רוקטס - לוס אנג'לס קליפרס 133:113
כרמלו אנתוני פתח בחמישייה, אבל זה לא שינה הרבה עבור הרוקטס, שמתקשים מאוד בלי ג'יימס הארדן הפצוע. יוסטון לא חשבה בסיוטים הגרועים ביותר שלה שהיא תפתח עונה עם מאזן של 4:1, אבל אם המאזן הגרוע לא מספיק, מי שחגג היה לא אחר מאשר האקס מונטרזל הארל, שהשיג שיא קריירה של 30 נקודות והוסיף 6 ריבאונדים. הקליפרס השתלטו על העניינים ברבע השני עם הארל שעלה מהספסל, ויחד עם לו וויליאמס שהוסיף 23, לרוקטס לא הייתה תשובה. מלו הוביל את המארחת עם 24 נקודות שלא ינחמו אותו יותר מדי.
הגריק פריק גורם לזה להיראות קל מדי
מינסוטה טימברוולבס - מילווקי באקס 125:95
הבאקס הצליחו לשמור על המאזן המושלם שלהם גם אחרי הביקור אצל הטימברוולבס. הם ניצלו משחק פשוט נוראי של ג'ימי באטלר, שקלע 4 נקודות בלבד ב-24 דקות (2 מ-11 מהשדה) ונעזרו כמובן בנשק העיקרי, יאניס אנטטוקומפו (15 נקודות, 12 ריבאונדים ו-6 אסיסטים) שהוביל לניצחון. 16 נקודות ו-7 ריבאונדים של קארל אנטוני טאונס לא עזרו יותר מדי לטימברוולבס, שירדו להפסקה בפיגור 63:38 ויצטרכו להשתפר ומהר אם הם רוצים לחשוב על השתתפות בפלייאוף העונה.
קוואי נראה נהדר בינתיים בביתו החדש
טורונטו ראפטורס - דאלאס מאבריקס 107:116
הקנדים רשמו את פתיחת העונה הטובה בתולדותיהם ועלו ל-0:6 מושלם. לא פחות משבעה שחקנים קלעו בדאבל פיגרס כשקוואי לאונרד (21 נקודות, 9 ריבאונדים) וקייל לאורי (20 נקודות, 12 אסיסטים) מובילים אותם. משחק טוב של לוקה דונצ'יץ' עם 22 נקודות, 5 ריבאונדים ו-4 אסיסטים לא עזר למאבריקס, שיחפשו את הניצחונות שלהם במקומות אחרים.
הולידיי מסדר לפליקנס מאזן מושלם
ניו אורלינס פליקנס - ברוקלין נטס 115:117
משהו טוב קורה בלואיזיאנה: גם הפליקנס שמרו על מאזן מושלם, למרות שלא היה להם קל בכלל נגד הנטס. ג'אמפ שוט של ג'רו הולידיי (26 נקודות) שלוש שניות לסיום ומהלך הגנתי טוב של אנתוני דייויס (18 נקודות, 14 ריבאונדים) סגרו עניין. 24 נקודות של דיאנג'לו ראסל לא עזרו לנטס המאוכזבים, שנראו טוב מאוד, אך לצערם יצטרכו להסתפק במחמאות בלבד.
קמבה קיבל אות הוקרה לרגל הגעתו ל-10,000 נקודות בהורנטס
שארלוט הורנטס - שיקגו בולס 106:135
קמבה ווקר פתח את העונה בסערה, וגם הלילה הוא הוביל את ההורנטס לניצחון. הפעם הוא עשה זאת עם 30 נקודות, 7 אסיסטים ו-6 ריבאונדים שהעלו את שארלוט למאזן של 3:3. 45:29 ברבע השני די סגר את הסיפור עבור הבולס, שקיבלו 20 נקודות מזאק לאבין.
סקרמנטו קינגס - וושינגטון וויזארדס 112:116
משחק צמוד בסקרמנטו הוכרע הודות ליכולת נהדרת של נמניה בייליצה (26 נקודות, 12 ריבאונדים) ובאדי הילד (22 נקודות). ג'ון וול (26 נקודות, 8 אסיסטים) ניסה די לבדו, אך לא קיבל מספיק עזרה מחבריו לקבוצה ובוושינגטון יודעים שהם יצטרכו להשתפר ובקרוב אם הם לא רוצים לראות את השמינייה הראשונה בורחת.